Nafarroako Parlamentuko Mahaiak, 2020ko abuztuaren 17an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkezturiko galdera, “erkidego-transmisioa” terminoari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko abuztuaren 17an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko eledun Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

Uztailaren 24an, Osasuneko kontseilariak jendaurrean adierazi zuen Nafarroan ez dela COVID-19aren erkidego-transmisioa gertatzen ari. Halere, zenbait datu kezkagarri jasotzen dira Osasun Publikoaren Institutuak uztailaren 20ko txostenean, zeina Nafarroako Parlamentura igorri baitzen gaueko aisialdian ordutegiak murrizteari buruzko neurri urgenteak ezartzen dituen lege-dekretuarekin batera.

Horietako bat da jatorri ezezagunekoa dela aurreko bi asteetan baieztatutako kasuen % 22. Ez daukate Nafarroan atzemandako agerraldiekiko lotura epidemiologikorik.

Bestalde, uztailaren 28an Osasun Batzordean egindako agerraldian, kontseilariak adierazi zuen departamentua iragarpen-eredu matematikoak baliatzen ari dela, baina ez zuen zehaztu zer kutsatze-gradu esponentzial ematen zuten eredu horiek eta zer agertoki iradokitzen zuten proiekzio horiek.

Horiek horrela, hauxe jakin nahi dugu:

– Osasun Departamentuak nola definitzen du “erkidego-transmisioa”?

– Osasun Departamentuaren ustez, kasuen % 22 jatorri ezezagunekoa izatea bat al dator “erkidego-transmisioa”ren definizio horrekin?

– Ezetz uste badu, zer parametro darabilzue erkidego-transmisioa dagoela edo ez dagoela baieztatzeko?

– Zein da baliatzen ari zareten iragarpen-ereduen proiekzioen emaitza?

– Zer agertoki iradokitzen dute proiekzio horiek?

– Zenbat pertsona ari dira artatzen COVID-19ko balizko kasuetarako jarri den telefonoa? Zenbat telefono-linea daude erabilgarri? Zer dela-eta ez die inork erantzuten deiei kasu askotan orduetan eta orduetan? Departamentuak ba al du arreta telefonikoa indartzeko asmorik?

Iruñean, 2020ko uztailaren 30ean

Foru parlamentaria: Bakartxo Ruiz Jaso